Så er Ikeas genvejskontakt landet i Danmark

Det har været en hård – og langsom – fødsel, men nu er den her: Ikeas genvejskontakt, der kan programmeres til at styre enhederne i det intelligente hjem, er nu tilgængelig på den danske Ikea-hjemmeside. Den koster 59 kroner og er på lager i både Jylland, Fyn og på Sjælland.

Kontakten er en simpel, men interessant løsning. Den kan programmeres til at fjernbetjene intelligente enheder. Den håndterer både Ikeas egne Trådfri-produkter og Ikea | Sonos Symfonisk højttalerne.

Rygterne siger også, at den er kompatibel med Apple HomeKit og er det sandt, åbnes der for et væld af muligheder. Det er dog ikke bekræftet – vi venter stadig på at få et sæt, så vi kan teste.

Foto: IKEA

Det er knapt et år siden at vi første gang skrev om genvejskontakten og dengang var det meningen, at den skulle sælges i februar 2020. Alt var klar til lancering, men pludselig forsvandt den med en besked om, at Ikea “ikke var klar” til at sælge produktet.

Det skyldtes sandsynligvis tekniske problemer – noget Ikea har oplevet flere gange. Eksempelvis i forbindelse med lanceringen af de intelligente rullegardiner.

Det er også muligt at hente instruktionsmanualen hos Ikea (PDF, åbner i nyt vindue.

Så er Ikeas genvejskontakt landet i Danmark